Həlimət Məmmədova

Məmmədova Həlimət Məhəmməd qızı — Azərbaycan aktrisası.

 Həyatı 
Həlimət Məmmədova 27 dekabr 1965-ci ildə Balakənin Tülü kəndində anadan olub. M.Ə.Əliyev adına Azərbaycan Dövlət İncəsənət İnstitutunun dram-kino aktyorluğu fakültəsini bitirib (1989). 1982-ci ildən Azərbaycan Dövlət Muğam Teatrında aktrisa kimi fəaliyyətə başlayıb.

Teatrda hazırlanan muğam tamaşalarında – "İsgəndərnamə"də Nüşabə, "Dədə Qorqud"da Burla Xatun, "Qarabağ" musiqili tamaşasında ana, Mikayıl Müşviqə həsr olunmuş tamaşada Dilbər, "Məhəbbət hekayəti"ndə cadugər rollarında oynayıb. Teatrda səhnələşdirilən "Zabul segah", "Bayatı-Şiraz", "Şur", "Çahargah" muğam tamaşalarında baş rollarda iştirak edib.

2002-ci ildə yaranmış "Savalan" qrupunda qiraətçi və müğənni kimi fəaliyyət göstərir.

Qrupla bərabər Türkiyədə, Hollandiyada, Pakistanda, Amerikada keçirilən mistik musiqi festivallarında uğurla Azərbaycanı təmsil edib.

Yuğ Teatrında "Üz tuturam Tanrıya" (rejissor Vaqif İbrahimoğlu), Yunus İmrənin "Olsun" (rejissor Rasim Aşın) tamaşalarında musiqi və şeirləri ifa edib. İfasında Ramiz Rövşənin "Qapı" poemasının motivləri əsasında hazırlanmış video-tamaşa, "Biz ölən deyilik" kompozisiyası hazırlanıb. Gülağa Tənhanın sözlərinə musiqi bəstələyib və "Qara düşdü" klipini çəkdirib (rejissor Pünhan Həsənli]). "Seyyid Nigari", "Təbriz", "Dədələr yolu" sənədli filmlərində qiraətçi və müğənni kimi çəkilib.

 Filmoqrafiya 
 Qız qalası (film, 2000)
 Mişovul ovu (film, 2001)
 Güllələnmiş heykəllər (film, 2002)

 Mənbə 
 Kinozal.az

Kateqoriya:Azərbaycan aktrisaları
Kateqoriya:Balakəndə doğulanlar